als_Latn dik_Latn sag_Latn
Nuk kishte mënyrë më të turpshme që Federata Shqiptare e Futbollit të përcillte shefin e hetimeve për trukimet në UEFA, sesa vendimi i djeshëm i Komisionit të Disiplinës.
Ky i fundit ka pezulluar me 4 ndeshje fushën e Besëlidhjes, pasi “tifozët lezhjanë kanë hedhur sende të forta në fushë me pasojë ndërprerjen e përkohshme të ndeshjes me Kukësin”, e vlefshme për Kategorinë e Parë.
Trukohet ndeshja Beselidhja – Kukesi, ndeshkohen tifozet lezhjane
Megjithëse reagimi i tifozëve nuk qe normal, ai ishte tërësisht i justifikuar përballë maskaradës që po ndodhte në fushën e lojës. Futbollistët e Besëlidhjes ishin duke kryesuar 2-0 në pjesën e parë, por në të dytën çuditërisht hapën portën, pasi një humbje mund ta vinte në rrezik ngjitjen direkte të Kukësit në Superligë.
Për rrjedhojë, skuadra kuksiane fitoi 4-3, duke shënuar madje 3 gola për 10 minuta. Një tolerim i tillë, i ndodhur ditën për diell, acaroi tifozët e Besëlidhjes, të cilët madje bllokuan edhe rrugën para stadiumit, duke thirrur gjatë gjithë kohës
“E shitët! E shitët!”. Për rrjedhojë, dje FSHF e ka dënuar klubin lezhjan që të zhvillojë 4 ndeshje pa praninë e spektatorëve, fajtorë sepse akuzuan atë çfarë panë me sytë e tyre. Besëlidhja kishte pësuar 1 gol në 13 ndeshjet shtëpiake këtë sezon, por në takimin me Kukësin, ajo pësoi 4 tillë, 3 në harkun e 10 minutave.
Në stadium ishin 5 mijë tifozë, të cilët nuk e kanë duruar dot një turp të tillë, duke kontestuar fuqishëm dy ekipet, për shfaqjen e shëmtuar në fushë. E ndërkohë, asnjë masë për skuadrat, të cilat bënë çfarë deshën në fushën e lojës. Komisioni i Disiplinës apo Federata nuk kanë njoftuar ende nëse ka nisur një hetim apo jo, por mesa duket gjithçka ka kaluar në heshtje.
Vendimi i djeshëm ka qenë një grusht i fortë për ata që denoncojnë trukimet në futboll dhe nuk pajtohen me to, ndërsa gjithçka ndodhi vetëm pak orë pasi përfaqësuesi i UEFA-s Pier Kornu zhvilloi një takim në Prokurorinë e Përgjithshme, ku kërkoi luftë më të ashpër ndaj fenomenit të trukimeve.
Vendimi i djeshëm bazohej vetëm për reagimin e dhunshëm të tifozëve, që nuk u pajtuan me estradën në fushë, ndërkohë që Federata duket se e ka lënë në harresë faktin se një ndeshje u manipulua ditën për diell, duke ndëshkuar praktikisht vetëm ata që reaguan ndaj kësaj. (Gazeta Shqiptare / Lezha.eu)
als_Latn als_Latn als_Latn als_Latn als_Latn als_Latn als_Latn als_Latn als_Latn